ลงทุนต่างประเทศเอง
โดย...จิรวัฒน์ สุภรณ์ไพบูลย์
14 ก.ย. 2558

โดย...จิรวัฒน์ สุภรณ์ไพบูลย์ 
เมื่อปลายเดือน ส.ค. แบงก์ชาติได้ประกาศเกณฑ์การผ่อนคลายเงินทุนเคลื่อนย้ายระหว่างประเทศเพิ่มเติมอีก มีผลปี 2559 สำหรับผู้ลงทุนที่มีคุณสมบัติตามที่กำหนด (บุคคลธรรมดาที่มีสินทรัพย์ตั้งแต่ 100 ล้านบาทขึ้นไป) และปี 2560 สำหรับผู้ลงทุนรายย่อยทั่วไป ส่งผลให้ผู้ลงทุนสามารถนำเงินไปลงทุนได้เอง โดยไม่ต้องผ่านตัวกลางภายในประเทศ (โบรกเกอร์, แบงก์, บริษัทจัดการกองทุน) และสามารถลงทุนในผลิตภัณฑ์ที่มีความซับซ้อนมากขึ้น
มาตรการนี้จะช่วยทำให้นักลงทุนชาวไทยมีช่องทางในการลงทุนไปต่างประเทศมากขึ้น มีทางเลือกการลงทุนที่หลากหลายกว่าเดิม และค่าใช้จ่ายก็จะถูกลงเพราะไม่จำเป็นที่จะต้องจ่ายค่าธรรมเนียมสำหรับตัวกลางอีกต่อไป
ข่าวนี้ได้รับความสนใจจากผู้ลงทุนอย่างกว้างขวาง และเข้าร่วมฟังงานสัมมนาที่จัดโดยแบงก์ชาติเมื่อต้นเดือนที่ผ่านมาเป็นจำนวนมาก อย่างไรก็ตาม โอกาสใหม่นี้ก็มาพร้อมภาระและหน้าที่ที่นักลงทุนจะต้องศึกษาและปฏิบัติตามเพิ่มเติมจากที่เคยปฏิบัติตอนลงทุนในประเทศ
ภาระที่สำคัญอย่างยิ่งคือ ความเสี่ยงที่เพิ่มขึ้นจากอัตราแลกเปลี่ยน การลงทุนในต่างประเทศ ที่ข้ามจากเงินบาทไปเป็นเงินตราสกุลอื่น ทำให้อาจมีกำไรเพิ่มขึ้น (หากค่าเงินสกุลอื่นแข็งค่าขึ้นเมื่อเทียบกับเงินบาท) หรือขาดทุนเพิ่มขึ้น (หากค่าเงินบาทแข็งค่าขึ้นในขณะที่เราลงทุนอยู่ในสกุลอื่น) หรือแม้แต่ผลกำไร ขาดทุน จากค่าเงินอาจไปหักกลบกับผลกำไรหรือขาดทุนจากหุ้น หรือหุ้นกู้ที่ท่านไปลงทุนก็เป็นได้
หากนักลงทุนต้องการป้องกันความเสี่ยงเรื่องค่าเงิน ต้องติดต่อกับธนาคารเพื่อล็อกค่าเงินไว้ล่วงหน้า หรือใช้เครื่องมือป้องกันความเสี่ยงอื่นๆ ซึ่งยังไม่ค่อยมีความแพร่หลายในกลุ่มลูกค้ารายย่อย แต่เชื่อว่าหลังกฎใหม่ของแบงก์ชาติบังคับใช้ธนาคารต่างๆ จะเริ่มเปิดบริการป้องกันความเสี่ยงค่าเงินให้กับรายย่อยมากขึ้น หรือไม่ท่านก็สามารถหันกลับไปใช้บริการของกองทุนต่างประเทศของบริษัทจัดการกองทุนไทยที่จะทำหน้าที่แทนท่านทั้งการเลือกลงทุนและความเสี่ยงค่าเงิน
นอกจากนี้ นักลงทุนยังต้องมีหน้าที่ในการทำรายงานแจ้งสถานะการลงทุนรายเดือนอย่างสม่ำเสมอต่อแบงก์ชาติ และนำกำไรจากการลงทุนมาคิดภาษีเงินได้ หากนำเงินลงทุนกลับมาในปีปฏิทินเดียวกันด้วยระหว่างนี้ก่อนเกณฑ์เปิดนักลงทุนควรศึกษาข้อมูลให้ดีก่อนการตัดสินใจ!